Indulás Máriapócsra

Pap: Áldott a mi Istenünk, öröktől fogva, most és mindenkor és örökön örökké. Amen.

Nép: Mennyei Király, vigasztaló, / igazságnak lelke, / ki mindenütt jelen vagy és mindeneket betöltesz, / minden jónak kútfeje, / és az életnek megadója, / jöjj el és lakozzál mibennünk, / és tisztíts meg minket minden szennytől, / és üdvözítsd, Jóságos, /’ a mi lelkeinket!

Pap: Isten az Úr és megvilágosít minket, áldott, ki az Úr nevében jő!

Nép: Isten az Úr…

Siessünk buzgón az Istenszülőhöz, / mi bűnösök és lealázottak / és boruljunk le bűneinket töredelmesen megbánván, / lelkünk mélyéből kiáltsuk: / Könyörülj rajtunk, és segíts, ó Királynőnk, / íme, bűneink tengerében mindjárt elveszünk, / ne hagyd védtelenül szolgáidat, /’ mert te vagy a mi egyedüli védelmezőnk!

Pap: Könyörülj rajtunk Isten a te nagy irgalmasságod szerint, kérünk téged, hallgass meg minket és könyörülj!

Nép: Uram irgalmazz! (3-szor)

Pap: Tekints kegyes szemekkel emberszerető Urunk, szolgáidra, kik jóságod előtt hittel esdekelnek, és meghallgatván könyörgéseiket, áldd meg jószándékukat és munkájukat, hogy zarándokútjukat szerencsésen megkezdjék s a te dicsőségedre minden akadály nélkül bevégezzék. Kérünk téged, mindenható Király, hallgass meg minket és könyörülj!

Nép: Uram irgalmazz! (3-szor)

Pap: Mindenható Uralkodónk, ki a jóban mindenkinek segítségére vagy, - velünk együtt könyörgő szolgáidat is kegyesen segítsd meg. Add áldásodat, hogy zarándoklásukat sikerrel végezzék. Kérünk téged, hallgass meg minket és könyörülj!

Nép: Uram irgalmazz! (3-szor)

Pap: Jóakaratú Urunk, állítsd őrangyalodat e zarándoklat mellé, hogy hárítsa el a látható és láthatatlan ellenségek minden akadályát. A résztvevőknek pedig a szerencsés véghezvitelre adj teljes segítséget. Kérünk téged, jóságos Üdvözítőnk, hallgass meg minket és könyörülj!

Nép: Uram irgalmazz! (3-szor)

Pap: Hallgass meg minket Isten, mi Üdvözítőnk, a földkerekség összes határain és a messze tengeren levők reménysége. És te, irgalmas Urunk, légy irgalmas hozzánk, bűnösökhöz és könyörülj rajtunk, mert kegyelmes és emberszerető Isten vagy s téged dicsőítünk, Atya, Fiú és Szentlélek, most és mindenkor és örökön örökké.

Nép: Amen.

Pap: Békesség mindnyájatoknak!

Nép: És a te lelkednek!

Pap: Fejeteket hajtsátok meg az Úrnak!

Nép: Néked, Uram!

Pap: Úristenünk, ki szent Fiadnak a szeplőtelen és mindenkor- szűz Máriától való megtestesülését megengedted, s a Boldogságos Szüzet Fiad születése által Istenszülővé tevén, őt összes híveid hatalmas pártfogójának és oltalmazójának nyilvánítottad, töredelmes szívvel kérünk: tekints kegyesen reánk, kik őhozzá bizalommal viseltetünk, s őt a nálad való közbenjárásra segítségül hívjuk, s az ő könyörgései által hallgasd meg jelen kéréseinket és imádságainkat is.

Küldd le Szentlelked reánk, kik az ő csodatevő kegyképéhez tiszta szívvel zarándokolni készülünk. Áldj meg és szentelj meg minket mennyei szent áldásoddal, s add, hogy az ő szent kegyképe orvoslójává s a gyógyulás forrásává legyen betegségeinkben hozzád forduló s az ő nevéért tőled segítséget esdő híveknek.

Add, hogy mindazoknak, kik ama kegykép szemléletével a legáldottabb Szüzet, a mi Urunk Jézus Krisztus szülőanyját méltóan tisztelni, s őt, mint a keresztény nép közbenjáróját minden szükségben, bajban és aggodalomban a te megengesztelésed végett segítségül fogják hívni, tőled oltalmat, támogatást és gyors enyhületet nyerjenek!

Bocsásd meg Uram, vétkeinket, hogy a tőled kért malasztot és a teljes búcsút elnyervén, és emberszeretetednél óhajtott könyörületet megtalálván, a te boldogító országod részesei lehessünk a te szent Fiadnak, a mi Üdvözítő Istenünknek kegyelme által, kivel együtt téged illet a dicsőség, jóságos és elevenítő Lelkeddel együtt, most és mindenkor az örökön örökké.

Nép: Amen.

Pap: Békességes és szerencsés útra vezéreljen mindnyájatokat a teljes Szentháromság: Az Atya + és Fiú + és Szentlélek + most és mindenkor s örökön örökké.

Nép: Amen.

Pap: Dicsőség néked Krisztus Istenünk, a mi reménységünk, dicsőség néked!

Nép: Dicsőség az Atyának és Fiúnak, és Szentléleknek, most és mindenkor, és örökön örökké. Amen. Uram irgalmazz, Uram irgalmazz, Uram irgalmazz! Adj áldást Uram!

Pap: Krisztus igaz Istenünk, az ő legtisztább anyjának imái által, kinek (születése, elhunyta, oltalma stb.) ünneplésére csodatevő kegyhelyére zarándokolni készülünk, a drága és elevenítő szent keresztnek erejével, a tiszteletreméltó testnélküli mennyei erőknek oltalma által könyörülj rajtunk és üdvözítsen minket, mint jóságos és emberszerető.

Nép: Amen.

Pap: Az Úr áldása reátok + az ő kegyelmével és emberszeretetével, mindig, most és mindenkor és örökön örökké.

Nép: Amen.

-------------------------------------------------------------------------------------------------

A Kegykép üdvözlése

A kegytemplom udvarára érkezve jobb kéz felé megkerüljük a templomot, miközben a Nagy Dicsőítést énekeljük:

Dicsőség a magasságban Istennek, / és békesség a földön jóakarat az emberekben! / Dicsérünk téged, áldunk téged, imádunk és dicsőítünk téged. / Hálát adunk néked a te nagy dicsőségedért, Urunk, mennyei Királyunk! / Mindenható Atyaisten, egyszülött Fiú, / Úr Jézus Krisztus és Szentlétek Úristenünk! / Isten báránya, az Atyának Fia, / ki elveszed a világ bűneit, irgalmazz nekünk; / ki elveszed a világ bűneit, fogadd el a mi imádságainkat; / ki ülsz az Atyának jobbján, könyörülj rajtunk; / mert egyedül te vagy szent / te egyedül Úr, / Jézus Krisztus, az Atyaisten dicsőségére. Amen.

Mindennap áldunk téged és dicsérjük nevedet örökké és mindörökkön-örökké. / Add Urunk, hogy e napon minden bűntől megőrizzük magunkat! / Áldott vagy te Urunk, atyáinknak Istene! / dicséretes és dicsőséges a te neved mindörökké. Amen. / Legyen, Uram, a te kegyelmed rajtunk, / amint tebenned bíztunk! / Áldott vagy te, Urunk taníts meg minket a te igazságaidra! / Áldott / vagy te, Uralkodó, oktass bennünket a te igazságaidra! / Áldott / vagy te, Szent világosíts meg minket a te igazságaiddal!

Uram, menedékünk voltál nekünk nemzedékről nemzedékre.

Én mondám: / Uram irgalmazz nekem és gyógyítsd meg az én lelkemet, mert vétkeztem teellened.

Hozzád menekülék, Uram, taníts meg engem, hogy a te akaratodat cselekedjem, / mert te vagy az én Istenem, / mert nálad van az életnek forrása, / és a te világosságodban látjuk meg a világosságot. / Nyújtsd kegyelmedet a téged ismerőknek!

Betérve a templomba, a kegykép előtt a pap a következő ekténiát énekli:

Pap: Könyörülj rajtunk Isten a te nagy irgalmasságod szerint, kérünk téged, hallgass meg minket és könyörülj!

Nép: (minden könyörgés után) Uram irgalmazz! Uram irgalmazz! Uram irgalmazz!

Könyörögjünk még, hogy őrizze meg Isten ezt a községet és minden várost, községet és vidéket az éhségtől, mirigyhaláltól, háborútól, idegenek betörésétől és minden belvillongástól. És, hogy a jóságos és emberszerető Isten irgalmas, jóakaratú és engesztelékeny legyen irántunk, s hárítsa el tőlünk ellenünk támadt összes haragját, mentsen meg minket a reánk nehezedő igazságos megfenyítéstől és könyörüljön rajtunk!

Esedezünk még hozzád, Urunk Istenünk, szabadítsd meg a kegyhelyen megjelent s előtted hittel esdeklő szolgáidat és szolgálóidat minden szenvedéstől, bajtól, haragtól és szükségtől és bocsásd meg minden szándékosan vagy akaratlanul elkövetett vétkezéseinket.

Mondjuk mindnyájan, Uram, hallgass meg minket és könyörülj!

Esedezünk még hozzád, Urunk Istenünk, hallgasd meg bűnös szolgáidnak imáit, kegyelmezz itt esdeklő szolgáidnak és minden igazhitű kereszténynek. Szánj meg bennünket Urunk, és bocsásd meg bűneink sokaságát s mutasd meg szolgáidon megmérhetetlen kegyelmedet: fordítsd el rólunk igazságosan reánk nehezedő haragodat, hallgass meg minket és kegyesen könyörülj!

Pap: Hallgass meg minket Isten, mi Üdvözítőnk, a földkerekség összes határain és a messze tengeren levők reménysége. És te, irgalmas Urunk, légy irgalmas hozzánk, bűnösökhöz és könyörülj rajtunk, mert kegyelmes és emberszerető Isten vagy s téged dicsőítünk, Atya, Fiú és Szentlélek, most és mindenkor és örökön örökké.

Nép: Amen.

Pap: Töredelmes és alázatos szívvel borulunk legszentebb lábaidhoz, ó Mária, aki értem nyomorult bűnösért könnyeztél. Te az irgalomnak és kegyelemnek Anyja vagy, mert anyai szemeidnek mi másért kellett annyi keserű és bőséges könnyeket hullatniuk, mint az én megszámlálhatatlan és igen megvetendő bűneimért. Irántam, méltatlan iránt való anyai szereteted csalta szemedbe a könnyeknek árját. Te láttad, hogy szörnyű vétkeim miatt örökre elveszek és előre láttad, hogy az örök pokol büntetésére juthatok. Azért akartál nekem, aki már-már elvesztem, segítségemre jönni. Ártatlan könnyeiddel akartad az isteni igazságosságnak ellenem felgerjedt haragját csillapítani és az örök tűz megérdemelt büntetését eltörölni. Azért is ó Jézus Krisztus az irgalom Anyjának irgalmas Fia, tekintsd Anyád drága könnyeit és könyörülj rajtam! Tekintsd, ó szelíd Jézus, az értem keservesen síró igen szeretett anyádnak könnyes szemeit és könyörülj rajtam nyomorult bűnösön! Ó mennyire fáj nekem, mennyire szégyenlem, hogy téged, az én legfőbb jómat, az én Istenemet annyiszor és oly súlyosan megbántottalak. De irgalmazz, mivel szívem minden érzésével megvetem a múltat s a jövőben kegyelmeddel jobb akarok lenni.

Most pedig te is kegyelmek Anyja, csodatevő Mária, tekints az én bánatos könnyeimre. Sírok, mert súlyos bűneimet megvetem és nagyon szeretlek téged és kedves Fiadat, a mi Urunk, Jézus Krisztust. Fogd fel, Anyám, méltatlan és sok bűnnel szennyezett könnyeimet s legszentebb könnyeiddel egyesítve mutasd be azokat szent Fiadnak, hogy közbenjárásoddal s szent Fiad kegyelmével és irgalmával bűneimtől megtisztulva halálom után veled és az összes szentekkel Isten boldogító látására eljuthassak s abban örökké élhessek és örvendhessek.

Ó könnyező Szűz, ó drága Istenanya, emlékezzél meg rólam Jézusnál most, és halálom óráján!

Dicsőség néked Krisztus Istenünk, a mi reménységünk...

Elbocsátás

Paraklisz

könyörgő ájtatosság az Istenszülő Szűz Máriához

Pap: Áldott a mi Istenünk, öröktől fogva, most és mindenkor és örökkön-örökké!

Nép: Amen.

Szokásos kezdet

Dicsőség néked, Istenünk, dicsőség néked!

Mennyei Király, Vigasztaló, igazságnak Lelke, ki mindenütt jelen vagy és mindeneket betöltesz, minden jónak kútfeje és az életnek megadója, jöjj el, és lakozzál mibennünk, és tisztíts meg minket minden szennytől, és üdvözítsd, Jóságos, a mi lelkünket!

Szent Isten, szent Erős, szent Halhatatlan irgalmazz nekünk! (3x)

Dicsőség az Atyának és Fiúnak és Szentléleknek, most és mindenkor és örökkön-örökké. Amen.

Szentháromság, könyörülj rajtunk! Urunk, tisztíts meg bűneinktől! Uralkodó, bocsásd meg vétkezéseinket! Szent, tekintsd és gyógyítsd meg betegségeinket a te nevedért!

Uram, irgalmazz! Uram, irgalmazz! Uram, irgalmazz!

Dicsőség az Atyának és Fiúnak és Szentléleknek, most és mindenkor és örökkön-örökké. Amen.

Mi Atyánk, aki a mennyekben vagy, szenteltessék meg a te neved, jöjjön el a te országod, legyen meg a te akaratod, amint a mennyben, úgy a földön is. Mindennapi kenyerünket add meg nekünk ma, és bocsásd meg vétkeinket, miképpen mi is megbocsátunk az ellenünk vétkezőknek; és ne vigy minket kísértésbe, de szabadíts meg a gonosztól!

Pap: Mert tied az ország, a hatalom és a dicsőség, Atya és Fiú és Szentlélek, most és mindenkor és örökkön-örökké.

Nép: Amen.

142. zsoltár

Uram hallgasd meg imádságomat, / vedd füleidbe esedezésemet igazmondásod szerint, / hallgass meg engem igazságod szerint, — és ne szállj ítéletre szolgáddal, / mert egy élő sem igazul meg a te színed előtt, — mert az ellenség üldözé lelkemet, földig alázza életemet / sötétségbe helyez engem, mint a rég megholtakat. — És lelkem szorongatásban vagyon, / szívem megháborodott bennem. — Megemlékezem a régi napokról, elmélkedem minden cselekedetedről, / kezeid alkotmányairól elmélkedem. — Kiterjesztem hozzád kezeimet, / lelkem eped érted, mint a vízért szomjazó föld. — Hamar hallgass meg engem Uram, lelkem eleped, / ne fordítsd el tőlem orcádat, mert hasonló leszek a sírgödörbe menőkhöz. — Add, hogy korán halljam irgalmasságodat, / mert tebenned bízom. — Mutasd meg nekem az utat, melyen járjak, / mert tehozzád emelem az én lelkemet. — Ments meg engem ellenségeimtől, / Uram, tehozzád folyamodom. — Taníts meg engem akaratodat cselekednem, mert Istenem vagy, / a te jó lelked elvezet engem a biztos földre. — A te nevedért életet adsz nekem, Uram, / igazságod szerint kiviszed lelkemet a szorongatásból, — és irgalmad szerint elveszted ellenségeimet, és elveszted mind, akik szorongatják lelkemet, / mert én a te szolgád vagyok.

Hallgass meg engem igazságod szerint, / és ne szállj ítéletre szolgáddal. (kétszer) — A te jó lelked elvezet engem / a biztos földre.

Dicsőség az Atyának és Fiúnak és Szentléleknek, / most és mindenkor és örökkön-örökké! Amen / Alleluja, Alleluja, Alleluja, dicsőség néked, Isten. Alleluja, Alleluja, Alleluja, dicsőség néked, Isten.

Pap: Isten az Úr és megvilágosít minket, áldott, ki az Úr nevében jő!

Nép: Isten az Úr és megvilágosít minket, áldott, ki az Úr nevében jő! (2-szer)

Tropár, 4. hang:

Siessünk buzgón az Istenszülőhöz, / mi bűnösök, és lealázottak, / és boruljunk le, bűneinket töredelmesen megbánván, / lelkünk mélyéből kiáltsuk: / Könyörülj rajtunk, és segíts, ó Királynőnk! / Íme, bűneink tengerében mindjárt elveszünk, / ne hagyd védtelenül szolgáidat, /’ mert te vagy a mi egyedüli védelmezőnk.

Dicsőség az Atyának és Fiúnak és Szentléleknek, most és mindenkor és örökkön-örökké. Amen.

Soha sem szűnünk meg, mi, méltatlanok, / hirdetni hatalmadat, Istenszülő, / mert ha te nem állottál volna mellénk könyörögve érettünk, / ki mentett volna meg minket oly sok veszélytől? / Ki őrzött volna meg bennünket mostanáig sértetlenül? / Nem hagyunk el téged, Királynőnk, / ki mindig megőrzöd szolgáidat minden bajtól, / mert te vagy a mi vigasztaló oltalmunk /’ és védelmünk, egyetlen áldott.

50. zsoltár

Könyörülj rajtam, Isten a te nagy irgalmasságod szerint, / és könyörületed sokasága szerint töröld el gonoszságomat! — Moss meg engem mindinkább gonoszságomból, / és bűnömből tisztíts meg engem! — Mert elismerem gonoszságomat, / és bűnöm előttem vagyon mindenkoron. — Egyedül neked vétettem, / és gonoszt előtted cselekedtem. — Hogy igaznak találtassál beszédeidben, / és győzedelmes légy, midőn ítéltetel. — Mert íme, vétekben fogantattam, / és bűnökben fogant engem anyám. — Mert íme, az igazságot szereted, / a te bölcsességed titkos és elrejtett dolgait kinyilatkoztattad nekem. — Hints meg engem izsóppal, és megtisztulok, / moss meg engem, és a hónál fehérebb leszek. — Add, hogy örömöt és vigasságot haljak, / és örvendezzenek megalázott csontjaim! — Fordítsd el orcádat bűneimről, / és töröld el minden gonoszságomat! — Tiszta szívet teremts bennem, ó Isten, / és az igaz lelket újítsd meg benső részeimben! — Ne vess el engem színed elől, / és Szentlelkedet ne vedd el tőlem! — Add vissza nekem üdvözítésed örömét, / és uralkodó lélekkel erősíts meg engem! — Megtanítom utaidra a gonoszokat, / és az istentelenek hozzád térnek. — Szabadíts meg engem a vérbűntől, Isten, üdvösségem Istene, / és nyelvem magasztalni fogja a te igazságodat. — Uram, nyisd meg ajkaimat, / és szám a te dicséretedet fogja hirdetni! — Mert, ha kedvelnéd, bizonyára áldozatot adtam volna, / de az égőáldozatokban nem gyönyörködöl. — Áldozat Istennek a kesergő lélek, / a töredelmes és alázatos szívet, ó Isten, nem veted meg. — Cselekedjél, Uram, kegyesen jóakaratodból Sionnal, / hogy épüljenek Jeruzsálem kőfalai! — Akkor veszed kedvesen az igazság áldozatát, / az ajándékokat és égőáldozatokat, / akkor tesznek oltárodra borjakat

Kánon, 8. hang:

I. A vizen áthaladván szárazon, / és az egyiptomi fogságból kiszabadulván, / fölkiálta Izrael: /’ A mi szabadító Istenünket dicsőítsük!

III. Uram, a mennyeknek teremtője / és az Anyaszentegyháznak alkotója, / te erősíts meg engem szeretetedben! / Végkívánságom / és a híveknek megerősítője, /’ egyetlen Emberszerető!

IV. Hallám, Uram, / gondviselésed titkát, / megértem munkáidat /’ és dicsőítem Istenségedet.

V. Világosíts fel minket parancsaiddal, Urunk, / és a te magas karoddal / békességedet add meg nekünk, /’ egyetlen Emberszerető!

VI. Imádságomat kiöntöm az Úr elé, / és elbeszélem neki az én nyomorúságomat, / mert gyötrelemmel tele az én lelkem, / és életem közel van a sírhoz, / s fölsóhajtok, mint Jónás: /’ A romlásból, Isten, vezess ki engem!

Konták, 6. hang:

A keresztények megszégyenülhetetlen pártfogója, / a Teremtő előtt a mi változhatatlan közbenjárónk, / Istenszülő Szűz, / ne vesd meg a mi bűnös ajkainkról eredő imádságunkat, / de mint jóságos, előzz meg minket segítségeddel, / kik hozzád buzgón fohászkodunk, / figyelmezz a mi imádságunk szavára, / és siess a te engesztelő pártfogásoddal, / könyörögvén az Úrhoz érettünk, /’ mint a te hűséges tisztelőidért.

Ikosz:

Kívüled nincs más segítségünk, / nincs más reményünk, legtisztább Szűz. / Te légy a mi segítségünk, / benned remélünk, és téged dicsőítünk, / mi, a te szolgáid, /’ ne engedj megszégyenülnünk!

Pap: Figyelmezzünk! Békesség † mindnyájatoknak! Bölcsesség, figyelmezzünk!

Prokimen, 4. hang: Hirdetni fogjuk nevedet nemzedékről nemzedékre! (Zsolt 44,18)

Pap: Könyörögjünk az Úrhoz!

Nép: Uram, irgalmazz!

Pap: Mert szent vagy te, mi Istenünk, és téged dicsőítünk, Atya és Fiú és Szentlélek, most és mindenkor s örökkön-örökké.

Nép: Amen.

Pap: Minden lélek dicsérje az Urat! (Zsolt 150,6).

Nép: Minden lélek dicsérje az Urat!

Pap: Hogy a szent evangélium meghallgatására méltónak találtassunk, békességben könyörögjünk az Úrhoz!

Nép: Uram, irgalmazz, irgalmazz!

Pap: Békesség mindnyájatoknak!

Nép: És a te lelkednek!

Pap: Bölcsesség, igazhívők, hallgassuk a szent evangéliumot! Szent Lukács evangéliumának olvasása.

Nép: Dicsőség néked, Uram, dicsőség néked!

Pap: Figyelmezzünk!

Ama napokban: Fölkelvén Mária, sietve méne a hegyes tartományba, Júda városába. És beméne Zakariás házába és köszönté Erzsébetet. És lőn, amint hallotta Erzsébet Mária köszöntését, röpöse méhében a magzat, és betelék Erzsébet Szentlélekkel, és nagy szóval fölkiálta és mondá: Áldott vagy te az asszonyok között, és áldott a te méhednek gyümölcse! És honnét vagyon az nekem, hogy az én Uramnak anyja jöjjön hozzám? Mert íme, amint köszöntésed szava füleimbe jött, a magzat örvendve röpöse az én méhemben És boldog vagy, ki hittél, mert beteljesednek mindazok, mik neked mondattak az Úrtól. És mondá Mária: Magasztalja az én lelkem az Urat és örvendez lelkem az én üdvözítő Istenemben Mert megtekintette szolgálójának alázatosságát, íme, mostantól boldognak hirdet engem minden nemzedék. Mert nagy dolgokat cselekedett nekem a Hatalmas, kinek szent az ő neve. – Mária pedig nála maradt mintegy három hónapig, azután visszatére házába. (Lk 1,39-49.56)

Nép: Dicsőség néked, Uram, dicsőség néked!

Dicsőség az Atyának és Fiúnak és Szentléleknek! 6. hang:

Atya, Ige és Lélek, / szentséges Szentháromság, /’ tisztíts meg minket a mi bűneink sokaságától.

Most és mindenkor és örökkön-örökké. Amen.

A legszentebb Istenszülőnek imádságai által, / irgalmas Urunk, /’ tisztíts meg minket a mi bűneink sokaságától.

Elővers (Zsolt 50,3): Könyörülj rajtam, Isten, a te nagy irgalmasságod szerint, és könyörületed sokasága szerint töröld el gonoszságomat!

Ne hagyj engem, legszentebb Királynőm, / emberi védelemre, / de fogadd el szolgádnak könyörgését: / Íme, kínok gyötörnek, / s már nem is tűrhetem a gonosznak kísértő nyilazásait, / védelmet magamnak nem szereztem, / s nincs hová menekednem; / indulataim által mindig legyőzetve, / nincs rajtad kívül más vigasztalóm. / Ne vesd meg hát kérésemet, / ki a világnak Királynője, / a hívőknek reménye és gyámolítója vagy, / de tedd azt foganatossá, /’ s légy üdvöm eszközlője!

VII. A Júdeából származott ifjak / hajdan Babilonban a háromsági hittel / a kemence lángját taposták, énekelvén: /’ Atyáinknak Istene, áldott vagy te!

VIII. A mennyei Királyt, / kit az angyali hadak énekelnek, / dicsérjétek és magasztaljátok /’ mindörökké!

IX. Valóban Istenszülőnek vallunk téged, / tisztaságos Szűz Mária, / kik általad üdvözülünk, /’ a testnélküli angyali karokkal magasztalván téged.

Valóban méltó dicsérni téged, Istenszülő, / a boldogságost és szeplőtelent / és a mi Istenünknek anyját. / Ki a keruboknál tiszteltebb / és a szeráfoknál hasonlíthatatlanul dicsőbb vagy, / Ki az Istent, az Igét / sérülés nélkül szülted, /’ téged valóságos Istenszülő magasztalunk!

Sztihirák, 2. hang (mintadallam):

Mindazokért / imádkozol, ó, jóságos Szűz Mária, / kik hittel menekülnek erős védelmed alá, / mert Isten előtt hatalmasabb közbenjárónk nincsen, / ki minden bajunkban és szorongatásunkban mentene bennünket. / Azért / mi, sok bűnnel terhelt szolgáid / hozzád esedezünk: / Magasságbeli Istenünknek Anyja, /’ ments meg minket minden bajunkból, mint a te tisztelőidet

Elővers (Zsolt 44,18): Hirdetni fogjuk nevedet nemzedékről nemzedékre.

Minden / szenvedőnek öröme, / üldözöttek pártfogója, / szegények táplálója, / jövevények vigasza, / háborúságban szenvedők menedéke, / betegek látogatója / s minden / sínylődőnek oltalma és védelme, / öregeknek támogatója, / magasságbeli Istennek Anyja, / tisztaságos Szűz Mária, / kérünk, légy rajta, /’ hogy üdvözüljenek a te híveid!

Elővers (Zsolt 44,11): Halljad, leányzó, lásd és figyelmezz reánk!

Üdvözlégy, / tisztaságos Szűz Mária, / Krisztus Királyunknak tisztelendő kormánypálcája! / Üdvözlégy, ki a titkos szőlőgerezdet sarjaztad! / Üdvözlégy, mennynek ajtaja / és megéghetetlen bokor! / Üdvözlégy, / egész világra fénylő világosság! / Üdvözlégy, mindnyájunk öröme! / Üdvözlégy, híveknek üdvössége! / Üdvözlégy, minden keresztények /’ pártfogó asszonya és menedéke!

Dicsőség az Atyának és Fiúnak és Szentléleknek, most és mindenkor és örökkön-örökké. Amen. 8. hang:

Üdvözlégy, az egész mindenségnek dicséretes ékessége! / Üdvözlégy, az Úrnak hajléka! / Üdvözlégy megárnyékozott hegy! / Üdvözlégy, mindnyájunk menedéke! / Üdvözlégy, arany gyertyatartó! / Üdvözlégy, igazhitűeknek tisztelendő dicsősége! / Üdvözlégy, Mária, / Krisztus Istenünknek anyja! / Üdvözlégy, paradicsomkert! / Üdvözlégy, isteni asztal! / Üdvözlégy, sátor! / Üdvözlégy, aranyfogantyú! /’ Üdvözlégy, mindnyájunknak bizodalma!

Szent Isten, szent Erős, szent Halhatatlan irgalmazz nekünk! (3x)

Dicsőség az Atyának és Fiúnak és Szentléleknek, most és mindenkor és örökkön-örökké. Amen.

Szentháromság, könyörülj rajtunk! Urunk, tisztíts meg bűneinktől! Uralkodó, bocsásd meg vétkezéseinket! Szent, tekintsd és gyógyítsd meg betegségeinket a te nevedért!

Uram, irgalmazz! Uram, irgalmazz! Uram, irgalmazz!

Dicsőség az Atyának és Fiúnak és Szentléleknek, most és mindenkor és örökkön-örökké. Amen.

Mi Atyánk, aki a mennyekben vagy, szenteltessék meg a te neved, jöjjön el a te országod, legyen meg a te akaratod, amint a mennyben, úgy a földön is. Mindennapi kenyerünket add meg nekünk ma, és bocsásd meg vétkeinket, miképpen mi is megbocsátunk az ellenünk vétkezőknek; és ne vigy minket kísértésbe, de szabadíts meg a gonosztól!

Pap: Mert tied az ország, a hatalom és a dicsőség, Atya és Fiú és Szentlélek, most és mindenkor és örökkön-örökké.

Nép: Amen.

Tropár, 6. hang

Könyörülj rajtunk, Uram, könyörülj rajtunk, / mert mentségünkre nem lévén szavunk, / ezen könyörgést, mint Uralkodónak, / mi, bűnös szolgáid, /’ néked ajánljuk, könyörülj rajtunk!

Dicsőség az Atyának és Fiúnak és Szentléleknek!

Uram, könyörülj rajtunk, / mert benned bízunk, / ne haragudjál reánk nagyon, / se ne emlékezzél bűneinkről, / de tekints reánk most is, mint kegyelmes, / ments meg minket ellenségeinktől: / mert te vagy a mi Istenünk, / és mi a te néped, / mindnyájan kezed művei, /’ s nevedet hívjuk segítségül.

Most és mindenkor és örökkön-örökké. Amen.

Az irgalom ajtaját nyisd meg nékünk, áldott Istenszülő Szűz, / kik benned remélünk, / el ne tévedjünk, / de szabaduljunk általad a bajoktól, /’ mert te vagy a keresztény nép üdvössége!

Pap: Könyörülj rajtunk, Isten, a te nagy irgalmasságod szerint, kérünk téged, hallgass meg minket és könyörülj

Nép: Uram, irgalmazz! (3-szor)

Pap: Könyörögjünk még, hogy őrizze meg Isten ezt a várost (községet) s minden várost, községet és vidéket az éhségtől, mirigyhaláltól, földrengéstől, vízáradástól, jégveréstől, tűzvésztől, háborútól, idegenek betörésétől és minden belvillongástól. És hogy a jóságos és emberszerető Isten irgalmas, jóakaratú s engesztelékeny legyen irántunk, s hárítsa el tőlünk ellenünk támadt összes haragját, mentsen meg minket a reánk nehezedő igazságos megfenyítéstől, és könyörüljön rajtunk!

Nép: Uram, irgalmazz! (3-szor)

Pap: Esedezünk még hozzád, Urunk, Istenünk, szabadítsd meg szolgáidat minden szenvedéstől, bajtól, haragtól és szükségtől, és bocsásd meg minden szándékosan vagy akaratlanul elkövetett vétkezéseinket. Mondjuk mindnyájan, Uram, hallgass meg minket és könyörülj!

Nép: Uram, irgalmazz! (3-szor)

Pap: Esedezünk még hozzád, Urunk, Istenünk, hallgasd meg bűnös ajkainkról eredő imáinkat: Kegyelmezz szolgáidnak s minden igazhitű kereszténynek! Megszánva bennünket, Urunk, bocsásd meg bűneink sokaságát, és mutasd meg, mint jóságos, szolgáidon megmérhetetlen kegyelmedet! Fordítsd el igazságosan ránk nehezedő haragodat! Gyorsan hallgass meg minket és kegyesen könyörülj!

Nép: Uram, irgalmazz! (3-szor)

Pap: Hallgass meg minket, Isten, mi Üdvözítőnk, a földkerekség összes határain és a messze tengereken levők reménysége! És te, irgalmas Urunk, légy irgalmas hozzánk, bűnösökhöz és könyörülj rajtunk; mert kegyelmes és emberszerető Isten vagy s téged dicsőítünk, Atya és Fiú és Szentlélek, most és mindenkor s örökkön-örökké.

Nép: Amen.

Ó, áldott Királynőnk, ki az emberi nem védpajzsa és minden hozzád folyamodó menedéke vagy! Tudom, irgalmas Asszonyunk, valóban tudom, hogy szörnyen vétkeztem, és megharagítottam a test szerint tőled született jóságos Istent. Ámde sok előttem az olyanok példája, kik már előbb fölharagították az ő jólelkűségét, mint a vámosok, a bűnös asszonyok és mások, kik mégis, bűnbánat és bűneik megvallása által megnyerték azok bocsánatát. Ezeket, kik megnyerték az ő irgalmasságát, ezeket állítom példa gyanánt bűnös lelkem szemei elé, és az Istennek általuk elért, valóban nagymérvű irgalmasságára tekintve én is, bár bűnös vagyok, bűnbánatot tartva, ó, irgalmas Királynőnk, kegyességedhez bátorkodom menekülni. Nyújtsd segélyül kezedet, eszközöld ki Fiadnál, Istenednél, súlyos bűneim bocsánatát!

Hiszem és vallom, hogy az, kit szültél, a te Fiad, valóban Krisztus, az élő Istennek Fia, az élők és holtak bírája, ki mindenkinek tettei szerint megfizet. Hiszem és vallom, hogy te, valódi Istenszülő, az irgalmasság forrása, a siránkozók vigasztalása, az elveszettek megtalálása, valamint Fiad előtt hatalmas és állhatatos közbenjárónk vagy, ki fölöttébb szereted az emberi nemet és kezeddel vezérelsz a bűnbánat útján. Mert nincs az emberek számára kívüled sem segély, sem védelem, irgalmas Asszonyunk. Benned bízván ugyanis senki meg nem szégyenült, és ki általad kérte az Istent, senki el nem hagyatott.

Végtelen kegyességedre kérlek tehát, nyisd meg számomra irgalmasságod ajtaját, ki eltévelyedtem és a sötétség mélyébe estem! Ne vess meg, bárha beszennyeződtem! Ne űzz el, bárha bűnös vagyok! Ne hagyj el engem, gyarló embert, kit végveszélybe sodort a gonosz ellenség! Hanem kérleld meg a tőled született Istent, bocsássa meg nagy bűneimet és szabadítson ki bajaimból, hogy én is a bocsánatot nyert megigazultakkal együtt énekeljem és dicsőítsem a tőled született Isten végtelen kegyességét, s téged, mint az én mindenkori és megszégyenülhetetlen védelmemet, a mostani életben s a vég nélküli örökkévalóságban! Amen.

Dicsőséges Istenszülő, mindenkorszűz Mária, Krisztus Istenünknek anyja, fogadd el a mi imádságainkat, és mutasd be azokat Fiadnak, a mi Istenünknek, hogy világosítsa meg s éretted üdvözítse lelkünket!

Bizodalmam az Atyaisten, menedékem a Fiúisten, védelmezőm a Szentlélekisten Szentháromság, egy Istenünk, dicsőség néked!

Pap: Dicsőség néked, Krisztus Istenünk, a mi reménységünk, dicsőség néked!

Nép: Dicsőség az Atyának és Fiúnak és Szentléleknek, most és mindenkor és örökkön-örökké! Amen. Uram, irgalmazz! (3-szor) Adj áldást, Uram!

Pap: Krisztus, igaz Istenünk, az ő legtisztább Anyjának, szent és isteni ihlettségű atyáinknak és minden szenteinek esedezései által könyörüljön rajtunk és üdvözítsen minket, mint jóságos és emberszerető!

Nép: Amen.

Pap: Az Úr áldása reátok az ő kegyelmével és emberszeretetével mindig, most és mindenkor s örökkön-örökké.

Nép: Amen.

-------------------------------------------------------------------------------------------------

Mária énekek

1.

Boldogasszony anyánk, régi nagy pátrónánk! Nagy ínségben lévén így szólít meg hazánk: Magyarországról, édes hazánkról, ne feledkezzél el szegény magyarokról!

Ó, Atyaistennek kedves, szép leánya, Krisztus Jézus anyja, Szentlélek mátkája, Magyarországról...

Nyisd meg az egeket sok kiáltásunkra, anyai palástod fordítsd oltalmunkra. Magyarországról...

Kegyes szemeiddel tekintsd meg népedet, segéljed áldásra magyar nemzetedet. Magyarországról...

Sírnak és zokognak árváknak szívei, hazánk pusztulásán özvegyek lelkei. Magyarországról...

Vedd el országodról ezt a sok ínséget, mikben torkig úszunk, ó nyerj békességet! Magyarországról...

Irtsd ki édesanyánk a sok gyűlölséget, magyar nemzetedből a hitetlenséget. Magyarországról...

Hogy mint Isten anyját régen tisztelének, úgy minden magyarok, most is dicsérjenek. Magyarországról...

Tudod, hogy Szent István örökségben hagyott, Szent László király is minket reád bízott. Magyarországról...

Fiad ellen sokat - megvalljuk - vétettünk, de csak imádd értünk, s hozzája megtérünk. Magyarországról...

Jézus Fiad előtt könyörögj érettünk, mert ha nem cselekszed, mindnyájan elveszünk Magyarországról...

Dicséret, dicsőség legyen az Atyának! A te szent Fiadnak, s Szentlélek mátkádnak! Magyarországról...

2.

Egek királynéja, Mária segíts! Jézusnak szent anyja, Mária segíts! Ó segíts mirajtunk, kik hozzád sóhajtunk, Mária segíts!

Szent Fiadra kérünk, Mária segíts! Mert te vagy reményünk, Mária segíts! Ó segíts...

Hitünk védelmében Mária segíts! Üdvünk szent ügyében, Mária segíts! Ó segíts...

Hogy az Istent féljük, Mária segíts! És kegyét megnyerjük, Mária segíts! Ó segíts...

Hogy neked tetszhessünk, Mária segíts! s téged követhessünk, Mária segíts! Ó segíts...

Irgalmasság anyja, Mária segíts! Megtérők oltalma, Mária segíts! Ó segíts...

Igaz bűnbánatra Mária segíts! életjobbulásra, Mária segíts! Ó segíts...

Erős bizalomra Mária segíts! lelki nyugalomra, Mária segíts! Ó segíts...

Buzgó jámborságra Mária segíts! állhatatosságra, Mária segíts! Ó segíts...

Kísértéseinkben Mária segíts! s minden bűnveszélyben, Mária segíts! Ó segíts...

Jó szándékainkban Mária segíts! s minden munkáinkban, Mária segíts! Ó segíts...

Ha szükség szorongat, Mária segíts! s háború nyomorgat, Mária segíts! Ó segíts...

Ha ínség fenyeget Mária segíts! és veszély közelgett, Mária segíts! Ó segíts...

Minden gyötrelmünkben Mária segíts! s bajos küzdelmünkben, Mária segíts! Ó segíts...

Hogy jót remélhessünk, Mária segíts! s üdvös célt érhessünk, Mária segíts! Ó segíts...

Majd az élet fogytán, Mária segíts, halálunk óráján, Mária segíts! Ó segíts...

Hogy kegyelmet nyerjünk, Mária segíts! s örökre ne vesszünk, Mária segíts! Ó segíts...

Hogy boldogulhassunk, Mária segíts! és hozzád juthassunk, Mária segíts! Ó segíts...

3.

Mennyországnak királynéja, tiszta Szűz! Kérjed a te szent Fiadat érettünk! Ékes virágszál, kit Szent Anna szült, szép Szűz Mária, könyörögj értünk!

Minden szüzek legszentebbje...

Krisztus Urunknak szent anyja...

Isteni kegyelem anyja...

Minden anyák legtisztábbja...

Szeplőtelen szent Szűzanya...

Sérületlen szült szent anya...

Szüzességnek lilioma...

Szeretetreméltó anya...

Csodálatos édesanya...

Angyaloknak királynéja...

Pátriárkák királynéja...

Prófétáknak királynéja...

Apostolok királynéja...

Vértanúknak királynéja...

Hitvallóknak királynéja...

Szent szüzeknek királynéja...

Örömünknek szent szerzője...

Bűnösöknek szószólója...

Betegeknek gyógyítója...

Bánkódók vigasztalója...

Keresztények segítsége...

Szentolvasó királynéja...

Családoknak pártfogója...

Ifjúságnak pártfogója...

Üldözöttek pártfogója...

Édes hazánk pátrónája...

4.

Mária gyermekei ide jöjjetek, Itt van a Szűz Mária, őt kérleljétek. Leborulunk Szűzanyánk, szent képed előtt, összekulcsolt kezekkel tégedet kérünk.

Mert te édesanyánk vagy, szép Szűz Mária, fogadd el gyermekidet Jézus szent anyja. Dicsérjük az Úr Jézust a magas mennyben, Szentháromság egy Istent nagy dicsőségben.

Erősíts meg hitünkben, a szent reményben, hogy életünket töltsük a szeretetben. Isten dicsőségére, lelkünk üdvére, a mennyei Atyának tiszteletére!

Szentháromság híva-hív, siessünk oda, milyen szép a mennyország, majd megmutatja. Oda egykor feljutunk, ha imádkozunk, Szentháromság egy Isten, örökké áldunk.

5.

Nyújtsd ki mennyből, ó szent Anyánk, kezedet, meg ne utáld ínségében népedet! Mária, Mária, Mária Szűzanya!

Oltalomhely Isten után csak te vagy, szólj mellettünk, mert Istennél szavad nagy! Mária...

Hogyha megvetsz édesanyánk, mit tegyünk? Vétkeinknek tengerében elveszünk. Mária...

Szánd meg kérlek, én szomorú estemet, ne tekintse Fiad, Jézus vétkemet! Mária...

Hanem nézze irgalmának tengerét, s a te buzgó könyörgésed érdemet. Mária...

És, ha majdan elközelget halálom, kegyes anya, te légy édes vigaszom. Mária...

Akkor segíts engem, szegény szolgádat, Kérjed értem Jézust, te szent Fiadat! Mária...

6.

Szeretlek szép Szűz Mária, Isten legszebb leánya. Kiben az ég és föld Ura örök kedvét találja. Szűz Mária egek gyöngye, add áldásod híveidre, drágalátos kezeiddel ölelj minket kebledre!

Szeretlek szép Szűz Mária, Jézusom szent szülője, illatfa, melyből sarjadzott üdvünk aranyvesszője. Szűz Mária...

Szívedből fakadt drága vér, mely eltörölte vétkem. Szeretlek jó édesanyám, szeretlek én reményem. Szűz Mária...

Szeretlek szép Szűz Mária, te Szentlélek arája! Kinek fején a hét malaszt tündöklő koronája. Szűz Mária...

Csodálatos erényedért egész világ magasztal. Szeretlek szép Szűz Mária, szeretlek tiszta hajnal. Szűz Mária...

Kérd szent Fiad mindnyájunkért, kérj áldást nemzetünknek. Légy pártfogónk szükségünkben, őrizzed meg hitünket! Szűz Mária...

7.

Százezerszer üdvözlégy Szűz Mária! Mennyországnak gyöngye és koronája. Ártatlanságnak szép lilioma, százszor üdvözlégy szép Szűz Mária!

Fönn az égben angyalok énekelnek, a szent Szűznek dicséretet zengenek. Mi is szívünkből énekeljük ma: Százszor üdvözlégy szép Szűz Mária!

Siess bűnös a szent Szüzet tisztelni, olvasóból szép koszorút köss neki. Leveleire föl legyen írva: Százszor üdvözlégy szép Szűz Mária!

Jertek árvák, nyomorultak, betegek! Itt a szent Szűz meggyógyítja szívetek. Csak hőn kérjétek, szívetek mondja: Százszor üdvözlégy szép Szűz Mária!

Messze földről kegyhelyedre eljöttünk, hogy általad lelki üdvöt nyerhessünk. Add ránk áldásod, Jézus szent Anyja! Százszor üdvözlégy, szép Szűz Mária!

8.

A pócsi szép templomban kinyílott egy szép rózsa, Siessünk csodájára, születése napjára.

Szűz Mária e rózsa, ég és föld királynéja, Szent Annának leánya, Kisasszonyunk Mária.

Angyaloknál ékesebb, csillagoknál fényesebb, köszöntésedre jöttünk, tiszta szívvel üdvözlünk.

Atyaisten ültette, Szentlélek eljegyezte, mennyből szállt e szép rózsa, Jézus lett a bimbója.

Jertek hívek tisztelni, Máriát köszönteni, Pócsnak ékes csillaga, üdvözlégy Szűz Mária!

Szent Annának jó szíve Máriának bölcsője, azért áldjuk Szent Annát, mert ő szülte Máriát.

Szent Anna drága kincse lelkünk édes reménye, Názáret városában ma jöttél e világra.

Mint egy szép ékes rózsa, úgy nyílott ki számunkra. Ó, mily boldogok vagyunk, hogy hozzá fordulhatunk.

Jertek árvák, özvegyek, nyomorultak, betegek, itt van édesanyátok, gondot visel reátok.

Itt van a Szűz Mária a pócsi szép templomban, megvigasztal titeket, letörli könnyeteket.

Nem hagy el ő titeket, anyai szívvel szeret. Könyörög szent Fiánál értünk, hogyha lelkünk fáj.

Bánkódók ne sírjatok, buzgón imádkozzatok, felvirrad őáltala reménységünk hajnala.

Keresztények örvendjünk, hálaéneket zengjünk a kinyílott rózsának, Üdvözítőnk anyjának.

Pócsnak ékes rózsája, mennyország királynéja, tekints le híveidre, igaz tisztelőidre.

Szent áldásod harmata szálljon le mindnyájunkra: gazdagok, s szegényekre, árvák és özvegyekre.

Majd a boldog hazában, hol senki sem lesz árva, takarjon mindnyájunkat Szűz Mária palástja!

Jertek hívek tisztelni, Máriát köszönteni, Üdvözlégy, Pócs csillaga, Kisasszonyunk, Mária!

Búcsúzó ima a Kegyképtől

Pap: Könyörögjünk az Úrhoz!

Nép: Uram irgalmazz!

Pap: Hálát adunk neked, emberszerető Urunk, lelkünk jótevője, mindazon kegyelmekért, melyekben minket e kegyhelyen részesítettél. Igazgasd ösvényeinket, erősíts meg a te félelmedben, őrizd meg életünket, biztosítsd lépteinket a szent Istenszülő és mindenkor Szűz Máriának és minden szenteidnek könyörgései által.

Dicsőséges Istenszülő, mindenkor Szűz Mária, Krisztus Istenünknek anyja, fogadd el a mi imádságainkat és mutasd be azokat Fiadnak, a mi Istenünknek, hogy világosítsa meg, s éretted üdvözítse lelkünket.

Bizodalmunk az Atyaisten, menedékünk a Fiúisten, védelmezőnk a Szentlélekisten. Szentháromság egy Istenünk dicsőség néked!